Samuel Eto’o, gest de neînțeles la naționala Camerunului. Ce a făcut după ce l-a demis pe selecționerul impus de Guvern
Fostul atacant al FC Barcelona, Samuel Eto’o, în prezent preşedintele Federaţiei cameruneze de fotbal (FECAFOOT), l-a reinstalat în funcţie pe selecţionerul Marc Brys, impus de Guvern, după ce în urmă cu trei zile l-a demis şi l-a insultat.
Marc Brys fusese numit de ministrul Sportului la „instrucţiunile preşedintelui Republicii” Paul Biya, dar numirea sa fusese calificată drept „ilegală” de către FECAFOOT.
Eto’o l-a înlocuit marţi cu un antrenor „interimar”, după ce l-a criticat aspru într-o înregistrare video care a devenit virală. „Îmi cer scuze (…), voi fi alături de tine” pentru următoarele meciuri, i-a spus Eto’o, joi, la o conferinţă de presă.
Selecţionerul belgian va fi pe bancă la meciurile de calificare la Cupa Mondială 2026 împotriva Capului Verde (8 iunie) şi a Angolei (11 iunie).